കാറിനുനേരേ ബോംബേറ്: പ്രതി പിടിയിലെന്നു സൂചന ആലങ്ങാട്: മാളികംപീടിക തടിക്കക്കടവില് ഓടിക്കൊണ്ടിരുന്ന കാറിനുനേരേ ബോംബേറുണ്ടായ സംഭവത്തില് പ്രതി പിടിയിലായതായി സൂചന. ഇതര സംസ്ഥാനങ്ങളില്നിന്നെത്തിച്ച ലഹരി വസ്തുക്കളുടെ വില്പനയെ ചൊല്ലിയുള്ള തര്ക്കമാണു ബോംബേറില് കലാശിച്ചതെന്നാണ് വിവരം. എന്നാല് ഇതിന്റെ വിശദാംശങ്ങള് വെളിപ്പെടുത്താന് പോലീസ് വിസമ്മതിച്ചു. അന്വേഷണത്തിന്റെ ഭാഗമായി സംഭവം നേരില്കണ്ട പ്രദേശവാസികളില്നിന്നു പോലീസ് ഇന്നലെ തെളിവെടുപ്പു നടത്തി. ഒരു മാസം മുന്പു കോട്ടപ്പുറത്തുനിന്നു മാരകായുധങ്ങളുമായി പിടിയിലായ സംഘത്തിനു ബോബേറില് പങ്കുണ്ടോയെന്നും പോലീസ് പരിശോധിച്ചു വരികയാണ്. ബോംബ് കേസുമായി ബന്ധപ്പെട്ട് പോലീസ് സംശയിക്കുന്നയാള് ആദ്യം താമസിച്ചിരുന്നത് കോട്ടപ്പുറത്തെ ഫ്ലാറ്റ് സമുച്ചയത്തിലായിരുന്നു. പിന്നീടാണ് തടിക്കക്കടവ് ഭാഗത്തേക്ക് വാടകയ്ക്കു താമസം മാറിയത്. ഇയാളെ ചുറ്റിപ്പറ്റിയാണ് അന്വേഷണമെന്നാണു സൂചന. ബുധനാഴ്ച പുലര്ച്ചെയാണു തടിക്കക്കടവ് തണ്ടിരിക്കല് റോഡില് വച്ചു ബോംബേറ് നടന്നത്. പെരുമ്ബാവൂര് വല്ലം സ്വദേശി ബിജു സഞ്ചരിച്ചിരുന്ന കാറിനെ പിന്തുടര്ന്നു മറ്റൊരു കാറിലെത്തിയ സംഘം ബോംബ് എറിയുകയായിരുന്നു. അപകടത്തില്പ്പെട്ട കാര് കസ്റ്റഡിയില് എടുത്തിട്ടുണ്ട്. ബോംബ് എറിഞ്ഞ കെഎല് 64 രജിസ്ട്രേഷനുള്ള വാഹനം നിര്ത്താതെ പോയതായി നാട്ടുകാര് പറഞ്ഞു. സംഭവത്തെ തുടര്ന്നു മാളികംപീടിക മുതല് തടിക്കക്കടവ് വരെയുള്ള ഭാഗത്തെ സിസിടിവി ദൃശ്യങ്ങള് പോലീസ് പരിശോധിച്ചു വരികയാണ്.